khistorydata/jeongjo-sjw-relations huggingface dataset:
정조 5년 · 목
敎曰。觀此京畿監司狀啓。水原院儒之發通疏救之擧。與湖儒無異云云。此則從當覈處。而今於幾月之後。始乃枚報者。論以事理。其可成說乎。藉曰不知。不知亦罪也。水原府使趙鼎鎭爲先罷黜。仍令該府拿問處之。按道之臣。難免溺職之責。京畿監司李亨逵。越俸一等。
정조 5년 · 강
命禁衛哨官閔再昌汰去。洪哲等棍汰次記過。
정조 5년 · 목
禁衛營啓言。明禮門宮墻。去夜失火。極爲驚駭。把守哨官閔再昌。別巡羅哨官洪哲。考察千摠金㻐等竝汰去。把守軍從重決棍。臣亦惶恐待罪。敎以。卿則勿待罪。該把守哨官事。依施。別巡及考察將官。待用棍棍汰次。卿其姑令記過。
정조 5년 · 강
御春塘臺。行內試藝。
정조 5년 · 목
自內詣暎花堂。命試藝。試畢。還內。
정조 5년 · 강
召見前直提學徐浩修于誠正閣。
정조 5년 · 목
予曰。奉審儀註。善爲修整矣。浩修曰。寶鑑進書時。以本閣儀註擧行好矣。予曰。依此爲之。予曰。　先王朝慶運宮賡韻時。卿以輔德同爲進參。當知其時事矣。今於寶鑑中。添入御製也。
정조 5년 · 강
兩司玉堂聯箚。請德相煥億拿鞫。竝賜批。大司憲李★(土+甲)。大司諫洪檢。掌令李運彬宋銓。持平嚴思憲。獻納朴聖泰。正言金光岳。應敎朴天行。校理鄭淵淳。副校理徐有成李宗燮。修撰權以綱。副修撰洪文泳。
정조 5년 · 목
兩司聯箚略曰。臣等日前略陳所懷。尙無處分。方此悶鬱。一種不逞之徒。又出於畿甸矣。噫。德相煥億之罪。不可一刻容息於覆載之間。祗緣王章未施。遂使出沒近畿。締結凶徒。煽動人心。今以湖獄諸招觀之。其所情節。明白綻露。蓋當初負犯。固當嚴鞫置辟之不暇。而大僚三司。相繼力請。而尙靳允兪。臣等不勝訝惑。顧此畿甸變怪。乃兩賊所居之地。醞釀排布。爲其窩窟。臣等謂德相煥億。竝拿來。待用刑設鞫得情。畿邑凶徒。嚴覈施律。○玉堂聯箚略曰。臣等伏見傳敎下者。水原院儒事又發矣。其爲德相疏求之計。與湖獄一串來則明矣。其腸肚相連。接跡而起。此莫非窩窟自在。隄防不嚴。噫。德相之逆。亘萬古所無之逆。而彼德相者。偃然自處。煽動畿湖。湊成一片。若此不已。則又發於何處。況彼煥億情節。尤極巧惡。而偃息尙此自如。今此發通諸凶之窮覈。不當一日少緩。乞降明命。德相煥億竝拿來嚴覈。快正王法。竝批以。當量處矣。
정조 5년 · 강
以閔鍾顯爲水原府使。備薦也。
정조 5년 · 강
命水原府使當日辭朝。
정조 5년 · 강
配宋煥億于楸子島。
정조 5년 · 목
敎曰。事端層激之後。不鞫不竄。殊無意義。宋煥億絶島定配。○義禁府。以煥億大靜縣定配啓。敎以。無特敎。則元無本牧定配所之規。設欲爲之。何不微稟。有關後弊。卿則推考。本牧近作逋盜之藪。觀於今番御史狀問聞。而益可知之。以楸子島更定配所也。
정조 5년 · 강
政院議啓請寢煥億島配之命。賜批。承旨金尙集李在學。
정조 5년 · 목
議啓以爲。伏見備忘記下者。有宋煥億島配之命。噫。煥億負犯。固是難容。則不可不設鞫得情。而今此定配之命遽下。敢於未究竟之前。臣等不得奉行。乞寢成命。亟允三司之請。批以。此時設鞫。不但行不得之事。四字註釋。又非委官之所可問者。況宋煥億[德相:I-PERSON]發配之後。獨於煥億。豈可不姑施島配。觀勢拿鞫也。備忘斯速頒布。
정조 5년 · 강
秋曹以殺獄案覆啓。
정조 5년 · 목
刑曹啓言。端川府殺獄罪人金龍孫高之方。姑待査啓稟處。金浦郡殺獄罪人李同伊。依前同推得情。仁川府殺獄罪人成三特。同推得情。坡州牧殺獄罪人金鎭夏。道臣自當取服。而福德依律嚴勘。好老味跟捕勘處之意。請分付。從之。敎以。坡州牧殺獄罪人金鎭夏獄事。逃躱好老味果已捕捉。嚴飭該道。鎭夏各別牢囚。在逃罪人。亦令斯速捉囚。待用刑取服。又啓言。端川府殺獄罪人李君彬。文川郡殺獄罪人徐鳳恒。請同推取服。從之。敎以。端川府殺獄罪人李君彬。前前伯題語。與前伯跋辭。意見不無參差。其在重獄體之道。有難輕易決折。更爲往復重臣。指一停當後。論理稟處。
정조 5년 · 강
王大妃殿進御一錢重人蔘粟米飮。命自今日一貼式煎入。榻敎也。
정조 5년 · 목
予曰。圖書集成。予未得遍覽。果謂何等書耶。志儉曰。稀古之文。多載其中矣。予曰。閣吏俾令加出二人。則渠輩似有分勞之效矣。念祖曰。然矣。予曰。閣吏必以今日擇差。而付料之窠。與前一直提學相議爲之也。予曰。閔鍾顯之出宰外邑。極甚可惜矣。承旨徐有防曰。然矣。予曰。宋煥億島配傳敎。夜下政院。而承旨仍爲覆逆。爾其聞知乎。有防曰。聞之矣。予曰。宋煥億旣有負犯。固當坐俟處分。而今此嘯聚院儒。如是跳踉者。可謂促其命矣。有防曰。煥億之尙此偃息近郊者。事不成說。而今此竄配之命。亦出末勘矣。予曰。亂逆前古何限。而無如丁酉之賊矣。其所謀逆。外煽內應。首尾譸張。以至於興文事出矣。究其陰凶情節。有愈於擧兵犯闕之逆。豈不痛哉。有防曰。思之及此。不勝心寒矣。
정조 5년 · 목
予曰。今日兩司。又爲箚子。何也。箚子事體不輕。逐日爲之。已涉如何。而況旣有前啓。則詣臺爲之可也。少待賓對而入侍爲之可也。何必急急忙忙。以箚連呈。恐欠臺體矣。有防曰。聖敎至當矣。予曰。領相之病。雖曰差勝。而若早爲來待於動駕之時。則易致添損。故有所下敎矣。史官果已詳細往諭乎。有防曰。已爲出去傳諭矣。予曰。今日日寒如此。守門軍士及宮墻頹圮處守直軍兵。必多呼凍之患矣。寧不矜惻。仍命兼春秋金鳳顯。持標信出去。與宣傳官一人。分往闕門及宮墻把守處勞問後。所着襦衣。以新綿爲之與否。摘奸以來。予曰。金鳳顯甚生疏矣。守廳注書出去事分付。予曰。諸道殺獄回啓。尙今留置者。蓋其傅生置死之際。恐有一毫未審之慮。看之又看。閱而又閱。而又於判付之時。一字半句。自以爲少不放過。故近來以此頗用心慮。嶺南湖西回啓判付。先爲了當。而此亦許多日詳量。今日始命書之矣。嶺南判付。承旨見之乎。左承旨旣經守令。又按藩任。此等處必諳練。故又使之一番考閱。如有別般所見。更爲奏達之意言及也。有防曰。臣亦參看。而孔今得金喆夢兩獄。該曹或傅生或置律。而須涉斑駁者。果如聖敎矣。予曰。兩獄事判付詳言。而金喆夢。則以醉漢而打醉漢。孔今得。則以醒漢而打醉漢。故兩獄情犯。或輕或重。而該曹之以重而傅生。以輕而置律者。殆無意義。故予所以以此較彼。竝令酌處者也。左承旨所見亦如何。有防曰。聖敎至當矣。予曰。他餘獄案。或依曹啓。或依道査。而至於吳一運。予意則不然。故方欲酌處。欲令該曹。明日稟處矣。
정조 5년 · 강
兩司玉堂聯箚。請煥億德相嚴覈施律。竝賜批。大司憲李★(土+甲)。大司諫洪檢。掌令李運彬宋銓。持平嚴思憲。獻納朴聖泰。正言金光岳。應敎朴天行。校理鄭淵淳。副校理徐有成李宗燮。修撰權以綱。副修撰洪文泳。
정조 5년 · 목
兩司聯箚略曰。噫。德相煥億前處分。不但太涉悠泛。畿湖黨逆。擧懷僥倖。益無所畏忌也。目下設鞫之行不得。誠如聖敎。而臣等所請。拿之於藏刑之時。鞫之於用刑之後。固無不可。亟寢煥億島配之命。竝與德相。具格拿囚。待用刑嚴覈施律。○玉堂聯箚略曰。惟彼煥億絶島之配。視之偃處畿坰。雖若差有間焉。而大抵罪人竄配。必待獄事之收殺。隨罪勘斷。而至若德相煥億。問其罪犯。則剮戮之猶輕矣。特寢煥億島配之命。竝如德相拿致。待用刑嚴覈正法。竝批以。已量處矣。
정조 5년 · 강
命十六日。儒生殿講爲之。十八日。專經武臣殿講爲之。
정조 5년 · 목
竝因政院啓稟也。
정조 5년 · 강
命再明日次對。明日食後來會。
정조 5년 · 강
命閣臣勿差巡將。
정조 5년 · 목
因兵曹巡將抄啓啓目。敎以。此後原任閣臣。勿差巡將。閣臣則仕進本閣。無時原任之別故也。以此分付該曹。此啓目使之更爲修正啓下。
정조 5년 · 강
罷兵曹參知趙時偉職。
정조 5년 · 목
因時偉肅拜單子。敎以。近來百隸怠慢。元無情勢之人。除拜則率皆過限不出肅。此亦關係紀綱。今此騎堂。亦是其中一人。兵曹參知趙時偉罷職。此後政院察飭。如是申飭之後。又復如前。不飭之政院。難免其責。爲先知悉。
정조 5년 · 목
因刑曹河陽縣殺獄罪人尹奉儀等回啓。敎以。永川郡殺獄罪人孔今得。法則難赦。情或可恕。卿等起疑。儘有意見。而較看同郡殺獄罪人金喆夢獄事。反有輕重之別。今得不醉而打醉漢。尙付生議。至於哲夢。與朴東柱起詰者。明知出於無心。彼醉此醉。頭撞膝壓。兩漢手勢。難分主客。特以東柱則死。哲夢則不死之故。哲夢仍作正犯。況屍帳傷處。太不分明。非皮脫則血癃也。元無要害堅硬之處。此又今得文案所無之事也。屈法於今得。擬律於哲夢。得無斑駁之嫌乎。今得哲夢。竝減死定配。長鬐縣殺獄罪人朴之白。當初造謀。則同船諸人。無不參涉。畢竟成獄。則天守之白。互爲正犯。而若論其證參。則以天守爲正犯時。衆招皆歸於天守。以之白之爲正犯時。衆招又歸於之白。將何所的從乎。推官道臣。輒以渭尙之捽曳砒礵之請買。爲其斷案。而雜沓中錯看。本非異事。爲他人貿給。亦無足怪。以此明驗。未知其恰當。六年滯囚。已受百餘次之刑。參酌減律。實合猶輕之典。減死定配。大邱府僞造印信罪人南慶老崔尙崙等。主張摸刻之罪。一則尙崙。二則尙崙。今以手刻與否。經定首從。不無率爾之歎。細看獄案。兼閱諸招。尙崙爲此獄正犯。不難知也。況篆畵刻出之際。尙崙之隨手指揮。不待慶老發明之言。而同謀人之招。亦以爲然。則以此以彼。尙崙決難輕易酌決。且今京外牟利之徒。奸弊日滋。如尙崙其生出獄門。無以懲他勵後。尙崙令道臣。待用刑更加各別嚴刑得情。以爲照律勘斷之地。慶老粗有刻才之致。反效匠手之事。付之隨從。不至失刑。遠外獄情。有難料度。亦令道臣。出意見論理狀聞後稟處。又因洪州等殺獄罪人崔金伊等回啓。敎以。洪州牧殺獄罪人鄭福才。被死人林貴哲項骨。毋論自致拗折。或爲渠拗折。大都兩漢。俱在昏醉之中。元無戕害之心。則律文所謂戲殺。實爲此獄準備。推官報辭中。無殺人之本心。又無殺人之明證。而必以償命爲主。殺之乃已。則烏在乎止殺之意也云云。意見的確。辭語周詳。深得審恤之體。卿等之見。亦無參差。豈非愈僉謀詢同者乎。特爲減死定配。公山縣殺獄罪人劉太先梁明輝等。檢狀之三變。當屬罪疑之科。詞案之相左。亦由摸索之致。且考屍親之招。太先明輝兩漢之間。亦不能的指先犯。卽此一端。尤合惟輕。竝參酌定配。檢官推考事。依施。忠州牧殺獄罪人李今金。此獄事正犯干犯。終涉不分明。令道臣待用刑各別究覈。更爲論理啓聞後稟處。全義縣囚推罪人吳一運。徐女之自縊。由一運之挽裳。則須置一運於償命之科。可慰貞女之冤。而情雖絶悖。律無可施。準此强奸。則旣有未奸之證。擬之劫奪。則又無已奪之跡。前伯所引續典之文。果未襯貼。卿等更加仔細考閱。明日登對時稟處。
정조 5년 · 강
遣承旨詣 宗廟。奉審摘奸。
정조 5년 · 목
具翼善冠袞龍袍。乘輿出協陽門。由建陽門入光政門。敎曰。挾輦軍兵。由集禮門來待明政門外事分付。出月覲門。入日瞻門降輿。入齋室。就版位。行再拜禮。仍詣 宮內。奉審訖。乘輿出日瞻門。敎曰。駕入協陽門後。軍兵及挾輦軍。卽爲解嚴事分付。至協陽門外。敎曰。大臣及諸備堂。盡爲來待乎。降輿還內。
정조 5년 · 강
命水原罪人等。審覈使上來時按問。
정조 5년 · 목
領議政徐命善啓言。水原罪人等査事。旣與湖獄相關。審覈使上來時。到本府仍爲按問。事甚便當。請以此知委。從之。
정조 5년 · 강
許施關北新還代捧之請。
정조 5년 · 목
領議政徐命善啓言。咸鏡監司鄭元始狀啓。文川等八邑置之尤甚。安邊等八邑置之之次。三水等七邑置之稍實。仍以爲。新還準捧。斷無其望。尤甚邑折半。之次邑三分一。以精實相當穀。準折代捧。待明秋還作本色。明川以南進俸吏。姑許停止。京外定配罪人。限明秋勿定配所於災邑。本道推奴徵債防塞事。令廟堂稟處爲請矣。分等依狀請施行。新還代捧。進俸吏停止。定配罪人勿配。徵債防塞事。請竝依請許施。從之。
정조 5년 · 강
命風落松發賣價。屬之賑廳。
정조 5년 · 목
領議政徐命善啓言。今番風落松發賣後價錢。不可自廟堂照管。屬之賑廳捧留後。相議廟堂。請從長區處。從之。
정조 5년 · 강
差下備局堂上李命植等。
정조 5년 · 목
領議政徐命善啓言。嶺南句管堂上有闕代。以漢城判尹李命植。移差。北關句管堂上。以副司直趙㻐請差下。從之。又啓言。行副司直鄭尙淳。右尹鄭一祥。副司直蔡弘履。備局堂上請還差下。從之。敎以。鄭好仁徐浩修。一體差下也。
정조 5년 · 강
遞禮曹判書徐浩修。刑曹判書金魯鎭。
정조 5년 · 목
領議政徐命善啓言。禮曹判書徐浩修。例兼職事。相妨。刑曹判書金魯鎭。七朔秋官。勢難供劇。請竝許遞。敎以。竝許遞。
정조 5년 · 강
命吳一運加刑決配。徐女旌褒稟處。
정조 5년 · 목
刑曹判書金魯鎭啓言。全義囚推罪人吳一運文案。有更考稟處之命矣。挽裳之擧。雖出調戲之意。若其强奸之未成。劫奪之無跡。律文之無可襯。誠如聖敎。臣等之初未傅輕者。徐女旣死之後。不但爲其情之絶悖。惟在裁處矣。予詢大臣。領議政徐命善啓言。徐女貞節之卓異。實是一運不幸之厄會。至於償命。則豈其本情乎。予曰。諸備堂各陳所見。知事具善復啓言。以次律嚴處好矣。江華留守金熤啓言。徐女自處。由於一運之侵辱。則償命之律。一運烏可免乎。兵曹判書李性源曰。重勘一運。然後可慰貞女之冤矣。工曹判書徐有慶啓言。一運恐不當寘一律。而若其徐女循節。誠可嘉矣。禮曹判書徐浩修啓言。次律擬議之聖敎。實出好生之德。判尹李命植啓言。不當置一律矣。咸春君李昌運啓言。置之一律。似或過當矣。副司直徐有隣啓言。隨其法之輕重。更有一定之律好矣。予曰。刑曹參議亦陳所見也。李義寬啓言。俄者處分。實合欽恤之政矣。予曰。徐女宜有旌褒之典。卿等各陳所見也。命善又啓言。徐女卓異之貞節。特施旌閭。恐合褒尙之典矣。熤又啓言。特許旌閭。實合褒節之道矣。性源又啓言。此等事。或有給復之例矣。有慶又啓言。旌褒之典。烏可已乎。浩修又啓言。追施旌褒。恐不可已矣。命植又啓言。遽許旌閭。似非審愼之道。令道臣更爲啓聞後施行。魯鎭又啓言。此等處雖稍過分。實合樹風敎之道矣。昌運又啓言。旌褒之典。似不可已矣。有隣曰。事實旣如此明白。則不必更令採探矣。敎以。僉議別無異同。吳一運則令道臣待用刑。加刑參酌決配。徐女事當旌褒。而判尹所奏。正合予意。其在重事體之道。不可輕易擧行。卽令道臣。探其實蹟狀聞後稟處。
정조 5년 · 강
命林之海女表獎之典擧行。
정조 5년 · 목
判尹李命植啓言。連山林之海女。被兪文福所劫。未成奸而自縊以死。其節與徐女無異。亦令道臣修錄其獄案以啓後。表獎之典。同爲擧行似好矣。從之。
정조 5년 · 강
飭城中瓦家毀撤之弊。
정조 5년 · 목
判尹李命植啓言。城中瓦家毀撤。旣有禁令。而近來特甚。更加嚴飭。如有現發。該部官論罪。此弊多由軍門之賣石。請亦爲禁飭。從之。
정조 5년 · 강
命壬寅二月望月食。闕庭救食。勿爲擧行。
정조 5년 · 목
領議政徐命善啓言。壬寅年二月望月食。當依例救食。而復圓時刻與日入時刻相當。無以見驗。闕庭救食。勿爲擧行之意。請分付該曹。從之。
정조 5년 · 강
命大興山城還穀。限折半捧留本邑。
정조 5년 · 목
領議政徐命善啓言。卽見黃海前監司趙尙鎭報備局。則金川郡所受大興山城還穀。限折半捧留本邑。待明秋還納山倉爲請矣。災年民情。不可不念。限折半姑令捧留該邑。待明秋還納山城事。請分付。從之。
정조 5년 · 강
大司憲李★(土+甲)。大司諫洪檢避嫌乞遞。賜批。
정조 5년 · 목
避嫌略曰。昨日兩司之不疏不啓。鎭日聯箚。至煩辭敎。臣等之悚蹙。已無可言。及其新啓之俱發也。不免爲做錯之歸。至被承宣之請推。滿心慚恧。何可晏然臺次乎。請遞臣等之職。批以。勿辭亦勿退待。
정조 5년 · 강
命宣傳官試講。春塘臺爲之。
정조 5년 · 목
敎曰。宣傳官試講。明日爲之。又因政院處所啓稟。敎以。春塘臺爲之。
정조 5년 · 강
命完伯分等狀啓。後日次對覆奏。
정조 5년 · 목
敎曰。完伯分等狀啓才到。而所請極其精約。殊甚可嘉。今日旣行次對。回啓不可進。待後日次對。其令廟堂草記覆奏。
정조 5년 · 목
以兪彥鎬爲禮曹判書。李命植爲刑曹判書。姜堰爲持平。沈念祖爲大司成。宋民載爲茂長縣監。
정조 5년 · 목
因刑曹全羅道殺獄罪人等回啓。敎以。南原府殺獄罪人孫白孫。於仁老味。欲奸白孫之妻。旣入房中。至被白孫妻之自告。則勿論成未成。雖謂之登時捕捉可也。白孫之一番猛打。其勢固然。雖使因此致死。何至於償命乃已乎。況不爲檢驗。終是未具格式。揆以獄體。宜施酌減之典。特貸一律定配。扶安縣殺獄罪人西山。此獄肯綮。都在高丁泰騎馬驚逸觴觸傷與否。卿曹覆啓。儘有意見。令道臣更加詳覈狀聞後稟處。此等獄事。易致汎看。按査者每以了當爲主。實爲痼弊。今番如前。十分審愼。無或一毫疏漏之意。竝以申飭道臣。順天府殺獄罪人金加八。毆妻與妾。律有輕重。皇朝斷例。我朝受敎。實爲不易之關和。卿等之因以遵用。豈不誠的確乎。然閱獄案。加八之毆殺朴女。情理之凶慘獰慝。近來殺獄所罕聞者。頭腦之破碎。或諉乘憤猛擲。陰戶鑷抉。尙忍甘心下手。此以付輕。何以慰死者之冤。戢遐土之俗。朝家之遲疑三尺之際。不能遽然酌決者。意有在焉。更又思之。卿等之言。旣有所據。不可因令同推。令道伯待用刑。更加各別嚴刑。一依本律勘放。此獄決非尋常毆殺之比。徒年之律。得不太輕。徒年以勿限年改錄分付。光州牧殺獄罪人朴㖯介。情法俱合可恕。交奸之跡。如彼其分明。爲㖯介者。尙有血氣。安得無下手之擧。然且處置不無條理。付之生議。不害爲審克之政。特爲定配。
정조 5년 · 목
自內詣春塘臺。予曰。宣傳官試講姑停。先試技藝也。予曰。日前試藝。命設各所。故旣未親覽。且施賞之際。應入者見漏。濫入者居多。今番則俾令殿前分試。必當準考。敎鍊官中善爲觀勢者。加數擇入。予謂訓鍊大將具善復曰。卿雖非試官。親檢試記。從實載錄也。命試藝。予曰。事變注書往于領相家。審覈使狀啓。問議以來。則直爲入侍事分付。予曰。善用矛劍。則或謂莫能敵云矣。承旨金尙集曰。兵家之法。出奇爲貴矣。予曰。雨勢如此。宣傳官試講。退行可也。
정조 5년 · 목
予曰。冬日之雨。若是支離。誠可怪矣。冬候乖常。日氣過暖。故閭里之間。多有疾病云。亦甚悶然矣。有防曰。節候乖常。人多受病云矣。
정조 5년 · 강
命宣傳官試講。武臣殿講退行。
정조 5년 · 목
敎曰。宣傳官試講。以十八日退行。專經武臣殿講。以十九日退行。
정조 5년 · 강
備局。以湖南災實分等狀覆啓。
정조 5년 · 목
備邊司啓言。全羅監司朴祐源分等狀啓。有覆奏之命矣。卽見狀辭。則沃溝等十三邑置之尤甚。興德等二十二邑置之之次。茂朱等十八邑置之稍實。仍以爲。該曹所劃外。加給災一萬一千五百六十結。新還尤甚邑三分一。之次邑四分一。稍實邑豆太限三分一。準折代捧。待明秋還作本色。拯劣米久遠條。勿論尤甚之次稍實邑。竝停退。尤甚邑則庚子條一體停退。推奴徵債。限明秋防塞。定配罪人。勿定配所於尤甚邑。京外各樣舊逋。奴婢身貢。指徵無處。限明秋停退事。令廟堂稟處爲請。分等依狀請施行。俵災加請。特許劃給。新還代捧。拯米停退。推奴徵債之限明秋防塞。京外徒流之尤甚邑勿配。各樣舊逋停退等事。請依請許施。允之。
정조 5년 · 강
命酌決殺獄諸囚。卽爲擧行。
정조 5년 · 목
敎曰。今番酌決殺獄諸囚。皆令關到日。令各該道臣卽爲擧行。而關文到付。酌決形止。竝令狀聞。其中全義吳一運。旣有加刑發配之敎。姑爲保放。待用刑刑配事。一體分付。
정조 5년 · 강
秋曹。以罪人鐵岳慶興府。朴潤德朔州府。定配押送啓。
정조 5년 · 강
御㴠仁亭。行儒生殿講。試官。李徽之徐浩修蔡弘履沈念祖吳載紹金載瓚鄭東浚。
정조 5년 · 목
試官以下行禮訖。兵曹判書李性源曰。彰義門部將。捉得越城人。聞甚驚駭矣。予曰。何許人云耶。性源曰。此是總戎廳軍士云矣。命開講。儒生洪昇等進講。予曰。此後則講生擧案中。各懸京鄕以入也。予曰。明經雖云口讀。而亦有專一經之工。可謂有資益矣。浩修曰。然矣。予曰。純通儒生。留待閤外事分付。承旨李在學曰。武臣殿講處所。以何處爲之乎。予曰。從當下敎矣。講畢。予曰。殿座已罷。勿以爲拘。判金吾卽赴該府。以爲開坐也。
정조 5년 · 목
予曰。今日儒生殿講。能誦者只有二人。推此以觀。則館學儒生之常時不能着意工夫。從可驗矣。有防曰。然矣。予曰。定州崔鳳五年纔十八。初登筵席。能善講誦。誠甚可嘉矣。
정조 5년 · 목
予曰。明日司饔院監膳。雖有他提調停當。必以副提調監膳事分付。予曰。吏曹參議徐有防落點望單。以去九月二十九日所入單子落點事領布。予曰。數日後當召見童蒙敎官。預爲敎率童蒙。以待下敎事分付。
정조 5년 · 강
遞承旨金尙集徐有防。以李柱國鄭景淳代之。尋遞景淳。
정조 5년 · 목
敎曰。左承旨右承旨許遞。前望單子入之。又敎曰。近來承旨望。絶無武通。此非古例。無故而拔望。尤無意義。此後申飭。見今承旨有窠。行副司直李柱國。承旨除授。又敎曰。一爲一否。特因坐罷而然。前都正鄭景淳承旨除授。○因景淳牌不進。敎以。南行承旨。在前行公之人。殆難勝數。無端違牌。有傷事體。只推更爲牌招。又因景淳再牌不進。敎以。聞有實恙。許遞。
정조 5년 · 강
遞司饔副提調嚴璹。
정조 5년 · 목
敎曰。都承旨近在藥院。監膳之際。自多掣肘。兼帶司饔院副提調許遞。
정조 5년 · 강
遞總戎使左捕將李柱國。
정조 5년 · 목
敎曰。續典以後守總使。除非特敎。不得入直闕內。且有故御將前例。行左承旨李柱國兼帶總戎使。今姑許遞。又敎曰。左捕將李柱國許遞。
정조 5년 · 강
以徐有防爲吏曹參議。前望也。
정조 5년 · 강
有政。吏曹判書李衍祥。參議徐有防進。
정조 5년 · 목
以李世奭爲承旨。徐浩修爲判尹。洪秀輔爲戶曹參判。鄭尙淳爲知經筵。
정조 5년 · 강
以李昌運爲左捕將。口傳也。
정조 5년 · 강
命鄭景淳敍用。
정조 5년 · 목
政院。以景淳方在罷散啓。敎以。敍用。
정조 5년 · 강
汰宣傳官李仁秀。
정조 5년 · 목
兵曹判書李性源啓言。昨日宣傳官試講命下。而宣傳官李仁秀。以其親病不爲入來。極涉寒心。請汰去。從之。
정조 5년 · 강
命當該知製敎及公事提調推考。
정조 5년 · 목
因承文院表文單子。敎以。前此設有此等句作。不宜襲用。致斃驛卒賞銀。況非頻有之事。代撰之際。何不審愼。其中榮極幽明之句。大是妄發。蟻蝨驛卒。何論榮與不榮。幽明二字。尤甚肉重。而萬里覊魂。百口餘喘。覃渥下卒等句語。礙眠處不一而足。以此表文。傳示外國。豈非羞耻事乎。姑從薄警。當該知製敎爲先推考。此表文抹下。該院之初不照察。又極未安。當該公事提調。亦爲推考。
정조 5년 · 강
命前慶尙監司李文源。更問捧招。
정조 5년 · 목
義禁府啓言。前慶尙監司李文源問目內。泛稱遲晩。所當請刑。而曾經侍從。除刑推請上裁。敎以。誠如供辭。不欲更添不直之罪。則奈之何首尾爲說。惟意漫漶乎。卽此供與其三裨之供。如出一口。若印一紙。此非不直之一端乎。朝家之所恃者。惟在分憂之臣。則僨敗至此。又復迷不知動。以若辜負。有若發明。此等供辭。何費判批。元公事出給。嚴問捧招以聞。
정조 5년 · 강
命時囚徐完碩勘放。辛普謙等照律。趙鼎鎭削職放送。李命勳定配安徐。
정조 5년 · 목
義禁府啓言。前迎日縣監徐完碩。罪人之逃失。推諉赴任之前。情狀痛惡。以此照律。杖六十收贖。告身一等。允之。又啓言。迎日縣監辛普謙。傳旨內。泛稱遲晩。請刑推得情。敎以。値此冬節。滯囚可悶。今日內。以草記議處照律。又啓言。迎日前縣監喪人趙慶輔問目內。泛稱遲晩。所當請刑。而喪人除刑推請議處。敎以。依辛普謙判付擧行。又啓言。水原前府使趙鼎鎭問目內。泛稱遲晩。所當請刑。而曾經侍從。除刑推請上裁。敎以。不知亦罪。已及於處分傳敎。四月始發之事。十月登聞者。難免聾聵之責。削職放送。又啓言。執尊副司果李命勳。莫重肄儀。未及進參。事極寒心。以此照律。杖一百收贖。告身盡行追奪。徒三年定配。允之。敎以。渠以經幄出入之人。叨此駿奔之任。竭蹶趋承。有倍庶僚。而若始旣圖避。末又欺瞞。律名至於不以實之徒配。其爲有辱朝廷。莫甚於此。近來士夫名義。雖曰掃地。如此小事。尙此如許。得情而哀矜云云。政爲準備語。推以常情。必不如是。其巧設機關。無或中間事端之有所湊會而然。特從含垢之義。定配安徐。申暴前勿擬官職。無至重辱之境。
정조 5년 · 강
來十一月 景慕宮冬享。命攝行。
정조 5년 · 목
因禮曹啓稟。敎以。　太廟旣未親享。　本宮享事。有難躬行。以攝行磨鍊。　享前一日。先行展謁。次省牲省器。該房知悉。
정조 5년 · 목
予曰。天以雷乎。鼎修曰。雷聲微發矣。予謂載瓚曰。諭書之自內閣撰出。卽是初擧之事。若善爲撰進之意。則言于直提學。使之明早來待也。予曰。在前李惟秀。爲當品都承旨。而鄭與曾。以嘉善行左承旨。則今此左承旨。似無拘礙之端矣。鼎修曰。果有此例云矣。
정조 5년 · 강
命減膳五日。仍求言。
정조 5년 · 목
敎曰。轟轟之聲。又發於收藏之節。此殆予寡人。有甚失德。有甚疵政而然。不然。仁天之警告。何如是其丁寧也。目今朝乏同寅之休。民有呼庚之怨。一日二日。委薾日甚。視今日之國事者。當謂何等時也。一則予寡人否德也。二則予寡人否德也。否德之故。致此災沴。如論修省之要。無出貶躬二字。自今日減膳五日。遇災求言。果然有應文之歎。而竝與應文之擧。閣而不行。將至無言而後已。大抵含嘿之成俗。予則以爲召災之一大端云爾。自政院將此意。宣告三司之臣。各陳補闕之言。莫負求助之意。
정조 5년 · 강
命內閣撰進諭書。布告中外。
정조 5년 · 목
敎曰。有言責者之無言。尙嫌其繩愆紏謬之際。未獲其宜。至若京外庶官之各有職事者。毋論小事大事。絶無執藝之言。此其故。又何爲而然哉。將予此敎。令內閣撰進諭書。仍又布告中外。凡係國事民事之可裨治化者。各貢一得之見。毋至無實之地。
정조 5년 · 강
政院議啓陳勉。賜批。左承旨李柱國。右承旨李在學。左副承旨李世奭。右副承旨徐鼎修。
정조 5년 · 목
議啓以爲。惟我殿下。凡於處事間。必盡敬天保民之道。而奈之何災異頻見。雷異之作。乃在復陽之前。此曷故焉。目今國事罔涯。民憂孔艱。而時務無擔着之人。中外含嘿。而公車乏蹇諤之風。財用益竭。而節約無效。亂逆滋蔓。而懲討不嚴。蠲稅停糴。未見實惠。詢瘼恤弊。殆歸空言。如此而尙何望於朝有同寅之休。民無呼庚之歎乎。伏願殿下。益勵奮發之志。克盡修攘之道。批以。卿等身處喉舌之地。首陳肝膈之言。言足聽聞。予庸嘉乃。又若六條說弊。條條切至。惟其矯革改易之方。方欲反諸身省檢也。
정조 5년 · 강
領議政徐命善上箚陳勉。仍辭職。賜批。
정조 5년 · 목
箚略曰。游雷之異。殆無虛歲。而今於收藏之節。又有靑臺之報矣。我殿下克軫對越之方。應天動人。咸有成續。而奈之何宵旰之憂。尙勤於上。朝廷之傾軋稍熄。而人心反歸狃安。水災苦儆而民情遑汲。島孼跳踉而隄防日壞。湖俗罔懲而義理日晦。於是乎譴告又至。靜言厥由。無非輔相之罪。雖以近日事言之。特命朝講而緣臣不行。相職之瘝闕。足爲召災之一端。乞賜斥退。改卜賢德。批以。冬雷之作。無歲無之。如使虛文。猶足以回天怒格天心。則予已嘗行之數矣。奈之何至今無其效。而洊致警告也。予方反躬訟愆。不遑寧居。不料卿又以策免之謬典。陳此引退之箚本。予恐此擧。或涉虛文。卿須勿復控讓。懋盡變理之功也。箚中四舛件條論。無非時弊中最大而最著者。噫。今傾軋似熄而俗成狃安。由予誠未孚也。早澇交儆而民將顚連。由予惠未究也。島孼之跳踉。湖人之梗頑。由予化未洽也。靜言厥咎。咎則在予。在卿何有。在卿何有。予聞王者。心有惟意有想。雖未形顏色。陰陽以之變度。予每三復斯言。作爲檢心之符契。倘予昭事一念。罔間於有災無災。今日之災。必不至已然。其圖勵消弭之方。深有望於揆地之夾輔。更冀卿之安心視事。弘濟時艱。仍命遣史官傳諭。
정조 5년 · 강
玉堂聯箚陳勉。賜批。應敎朴天行。校理鄭淵淳。副校理徐有成李宗燮。修撰權以綱。副修撰洪文泳。
정조 5년 · 목
聯箚略曰。今日雷何爲而發也。顧今諸道風水之災。不但失稔而已。漂沒之患。前所未聞。其所懷保之策。可謂靡不用極。而十行溫綍。多歸紙上空言。安得不干和而召災耶。雖以財用言之。太倉無紅腐之儲。度支有匱竭之欲歎。今日之經費。或有所不節而然耶。此實目前之急務。殿下未嘗不深思熟講。而其所矯捄者。非不至矣。迄無成效者。豈非一誠字工夫。猶有所未盡而然耶。惟殿下懋哉懋哉。批以。誠之一字。實爲百病之良劑。豈云陳談。自有妙理。方欲味看爾等之言也。
정조 5년 · 강
御誠正閣。行晝講。知事李命植。特進官李在協。參贊官李柱國。侍講官鄭淵淳。檢討官權以綱。承旨李在學。假注書趙衍德。記事官金鳳顯。別兼春秋金載瓚。宗臣花春君榷。武臣金麟瑞。
정조 5년 · 목
講孟子。○予謂在協曰。見卿久矣。君號何以仁陵爲號耶。在協曰。取其所無。故名以陵字矣。予謂刑曹判書李命植曰。久不用刑。本曹當有滯囚之患矣。命植曰。然矣。予曰。司寇之職。爲任不輕。較諸吏兵判。反有重焉。且都民休戚。專係於是。卿其愓念爲始也。命植曰。捕廳移來罪人泰山阿只年房佑星。所坐不輕。難免島配之典矣。予曰。阿只年卽是干連之人。房佑星亦是妄作之事。島配則太過。施以中道付處宜矣。命植曰。慶熙宮塗褙紙賊。難免島配之律矣。予曰。考其律則雖是死罪。而姑施邊遠之典爲可矣。卿今新差判堂。本曹文案。猝難詳閱。卿其從近遍覽。以得審愼也。
정조 5년 · 강
命諭書斯速撰進。
정조 5년 · 목
因 奎章閣直提學沈念祖等。代撰諭書。不敢冒當啓辭。敎以。言之感人。最爲易焉。山東父老。扶杖聽詔。陜西將卒。投戈歸命。咸欲須臾無死。思見太平之世。俄下傳敎。草草不成篇。但道題意而已。以是頒示。安望中外之知感。更須措辭敷說。推廣予言外之意。然後可足聽聞矣。傳敎代草。尙諉承宣之事。諭書代撰。自是內閣之任。況且直學以下。皆帶知製敎。無庸辭爲。斯速撰進。
정조 5년 · 강
命明日朝講。兼行次對。
정조 5년 · 목
因明日經筵取稟也。
정조 5년 · 강
命十九日專經武臣殿講處所。㴠仁亭爲之。
정조 5년 · 강
命江原道枉道濫騎狀聞之規。相考草記。
정조 5년 · 목
因江原監司金憙濫騎驛馬枉道人無乎事狀啓。敎以。枉道濫騎事。獨於本道有狀聞之規。他道之不爲。必是謬例。相考委折草記事。分付備局。
정조 5년 · 강
命廚院所捧日下生鮮。參半代捧。
정조 5년 · 목
因京畿監司李亨逵所封生鮮參半代捧狀啓。敎以。貢人亦民也。民弊所係。何待草記。畿營有此狀請。廚院胡不陳聞。廚院所捧日下生鮮。依畿營例。姑令參半代捧事。分付。
정조 5년 · 강
命全羅監司朴祐源重推。守令貪鄙之弊嚴飭。
정조 5년 · 목
敎曰。向因漕船事。官吏誅求之弊。必須痛禁。然後臭載可息。江民可蘇。特令廟堂。措辭發關。關辭中所載筵敎。不啻屢千百言。而觀此到付狀聞。但曰知委。初無一言矯弊之意。若此。則朝令不可行於湖南一道乎。朝家將失信於江民。寧有是也。圖設漕倉之七邑守令。且觀明年勤慢。欲行大懲創之政。竝與此外十三邑守令之法外誅求者。以大則計贓置辟。其次訊配。又其次亦不下決杖或罷削之意。才有先甲之令。而雖以監司言之。始有率爾之失。末有泛忽之咎。以此以彼。不可無警。全羅監司朴祐源從重推考。此狀啓還下送。更與七邑及十三邑守令。爛熳商議。痛革貪鄙之弊。仍以利運事宜。具由登聞事。備局另加嚴飭該道。
정조 5년 · 강
命行公玉堂。竝重推。
정조 5년 · 목
敎曰。箚批之下。旣在門限時。則拜箚玉堂。想不退去矣。不言之失。奚但入直爲然。然有輕重之別。行公玉堂。竝從重推考。
정조 5년 · 강
命行公諸臺重推。入直玉堂竝罷職。
정조 5년 · 목
敎曰。惜乎。今日兩司之所爲也。職在言責。而又下求言之敎焉。雷在於食前。傳敎又下於食前。而見今夜色已闌。迄無一字稟箚。此前所罕聞之事。不匡之失。似難責之於近日三司。朝象如此。安望致災爲祥。兩司行公諸臺。姑不遞罷。出於嗟惜之意。爲先竝以從重推考傳旨捧入。論思之列。目擊無前之擧。默無一言。貽羞淸朝。抑云不細。入直玉堂竝罷職。
정조 5년 · 강
拿處楊州牧使金頤柱。
정조 5년 · 목
因京畿監司李享逵擊錚罪人李光謙原情査實狀啓。敎以。旣未前聞。且關後弊。該牧使拿問勘處。校卒不過聽官長之言。作此擧措者也。分揀放送事回諭。
정조 5년 · 강
勘放時囚辛普謙等。
정조 5년 · 목
義禁府啓言。罪人辛普謙。結錢上送。而尺文尙不受納。則監色輩幻弄之狀。實非難知之事。答四十收贖。附過還職。趙慶輔。罪人逃失。極爲可駭。杖六十收贖。告身一等請放送。敎以。如有功議。各減一等。
정조 5년 · 강
刑曹。以罪人阿只年。長連縣勿限年。壬新茂山府邊遠定配押送啓。
정조 5년 · 강
命時囚李汝翼照律。
정조 5년 · 목
義禁府啓言。熊川前縣監李汝翼問目內。泛稱遲晩。請刑推得情。敎以。風寒如此。今日內照律。放送後草記。
정조 5년 · 강
命罪人李疇載放送。辛宅箕仍囚。金愛加刑取服。
정조 5년 · 목
敎曰。觀此狀本。李奎景指揮情節。幾皆輪款。當酌處。如未受刑。嚴刑遠配。已受刑。則勿刑決配。配所以島中定送。李疇載卽奎景之鷹犬。奎景酌處之後。不無輕重之別。嚴刑放送。辛宅箕姑爲仍囚。以待金愛結末。至於金愛吞吐之狀。萬萬頑惡。更加嚴刑取服。前已受刑。則今番限十度停刑取招馳聞事。下諭于審覈使。滯囚可悶。邑弊不些。星火擧行之意。一體回諭。此有旨。馳驛塡時下送。
정조 5년 · 강
放罪人宋美圭等。
정조 5년 · 목
敎曰。罪人宋美圭。煥程旣在。不必更問於渠。姑爲保放。以待結末。罪人金★(叙/土)。別無更問之端放送。罪人金垕。雖是疏廳所任。聖欽當嚴處。不當疊勘。特從寬典。刑推放送事。下諭于審覈使處。
정조 5년 · 강
差下備局堂上嚴璹等。
정조 5년 · 목
領議政徐命善啓言。都承旨嚴璹。可合參聞廟謨。備局堂上請差下。又啓言。行副司直鄭尙淳。備局有司堂上還差。漢城右尹鄭一祥。關東句管堂上差下。行副司直鄭好仁。都承旨嚴璹。堤堰堂上請差下。竝從之。
정조 5년 · 목
領議政徐命善啓言。頃以都賈嚴禁之意。有所陳達矣。近聞此弊愈甚。不但百物之盡入操縱。至於米穀。亦事榷利。已有市直騰踴。若此不已。春窮之慮。有不可勝言。分付京兆平市。各別廉探。請隨聞嚴繩。從之。
정조 5년 · 강
命平市提調。口傳差出。
정조 5년 · 목
領議政徐命善啓言。方以都賈嚴禁之意。陳達申飭。而申飭之道。京兆不如平市。在外本署提調許遞。令該曹口傳差出請擧行。從之。
정조 5년 · 강
命關西所採金。冒禁買賣嚴防。
정조 5년 · 목
領議政徐命善啓言。關西所採之金。或不無付送燕行之慮。苟有一分法紀。雖駔儈之徒。安敢冒禁買賣乎。分付道臣灣尹及書狀官。預爲嚴防。如有犯者與受者。竝梟示境上。請絶其自陷重辟。從之。
정조 5년 · 강
飭輦下親兵。法司推捉之弊。
정조 5년 · 목
知事具善復啓言。輦下親兵。非渠罪而勿爲橫侵。明有事目。近來法司。以不當之事。間有推捉拘留之事。雖往復分揀。亦爲弊之一端。自今以後。自犯之罪外。勿侵之意請申飭。從之。
정조 5년 · 강
命朴宗默偸葬。斯速督掘。
정조 5년 · 목
判尹徐浩修啓言。向因安東朴履中擊錚。自臣府回啓。令本道行査。西部居朴宗默偸葬處。定日督掘事判下矣。知委該府部。使之押送付高陽官隸。則宗默威喝差人。終不發行云。有關紀綱。極爲驚駭。朴宗默令該曹發差捉來。考律科治。押送地方官。請斯速督掘。從之。
정조 5년 · 강
命憲府月令。戶曹磨鍊輸送。
정조 5년 · 목
戶曹判書鄭民始啓言。憲府月令。賑廳戶曹分半輸送。而賑廳則作等輸送。戶曹則隨所用輸送。糜費日滋。殆無限節。依賑廳例。參酌磨鍊。每年四百兩式。分四等輸送似好。請定式施行。從之。
정조 5년 · 강
飭各司下隸乞貸進排防口之弊。
정조 5년 · 목
戶曹判書鄭民始啓言。各司下隸之乞貸各處進排之防口。自前有之。近尤甚焉。殆爲貢市人難支之弊。不可無別般申飭。此後如有復踵前習者。隨現重勘之意。請嚴飭各司。從之。
정조 5년 · 강
命推奴徵債之禁。依前申飭。
정조 5년 · 목
刑曹判書李命植啓言。推奴徵債之禁。例以秋成爲限。秋成卽九月。則此月以後。所當不爲禁斷。而目今八路。俱以此爲請。今亦請依前申飭。從之。
정조 5년 · 강
罷前承旨鄭景淳。宣傳官李仁秀職。
정조 5년 · 목
領議政徐命善啓言。前承旨鄭景淳再違召命。有關國體。不可遞差而止。前宣傳官旣已肅謝。何敢不進於侍衛乎。兵判雖已請汰。不可無責。鄭景淳李仁秀。請罷職不敍。從之。
정조 5년 · 강
命違牌諸臺。竝罷職。
정조 5년 · 목
領議政徐命善啓言。昨日求助之敎。乃在修省之時。兩司之嘿嘿。實爲溺職之甚者。薄施問備。聖意旣出於來諫。則登筵避嫌。何所不可。而一齊違牌。以致法講之停撤。揆以事體。誠極寒心。違牌諸臺。請竝罷職。從之。
정조 5년 · 강
召見承旨鄭志儉于觀物軒。
정조 5년 · 목
予曰。昨日下敎諭音。果已構出乎。志儉曰。今才盡撰。而語不成說矣。予曰。入之。予曰。大體則固好。而字句間或有疵病處。更爲點竄。明日入之也。予曰。昨日遇災之後。次對進定於今日矣。沁留及秋刑所奏。皆合時弊。且多陳勉。予庸嘉悅矣。志儉曰。臣亦自外聞之矣。
정조 5년 · 강
副修撰李頤祥。持平姜垣上疏辭職。仍討逆。竝賜批。
정조 5년 · 목
頤祥疏略曰。臣今病形。無望寒程之自力。玆敢擔曳離次。冒瀆危懇。亟許刊削。嗚呼。國賊未討。王綱不振。甚至畿湖變怪層生。方來之憂。不知稅駕。噫。凶如德相煥億。而尙欲一向假貸。將何以懲亂逆而振頹綱耶。亟正兩凶之罪。特允三司之請。批以。所陳已悉諭矣。○垣疏略曰。臣識蔑才謏。言責重任。何可擬議也。乞削臣職。嗚呼。麟謙之罪。大關 宗社。而醞釀成禍者。鄭妻也。煽動變亂者。龜柱也。而尙此假貸。得保首領。由是義理晦塞。又至國榮之逆節。至若德相。則其窮凶絶悖。與國賊逆肚相連。尙未夬正王法。則孰不痛心哉。其侄煥億。作爲謀榮之階。釀成同謀之凶。以至黨與之縱恣。無所不至。吁亦可怕。處分不過安置島配而止。若使德相煥億。早伏王法。則寧有亂逆之接跡乎。今此兩逆及畿湖諸賊。亟令嚴覈得情。明正典刑。批以。所陳已悉諭。爾其勿辭察職。
정조 5년 · 강
司諫李謙彬。正言鄭在信徐郁修。以母病陳疏辭職。仍討逆。竝賜批。
정조 5년 · 목
謙彬疏略曰。臣母病添谹。左右扶將。無離捨供職之望。亟改臣職。噫。德相煥億之所犯。卽亂之本也。而天綱大寬。元惡自在。乃於湖獄未究竟之前。繼出此變者。豈無所以然也。臣謂德相煥億。待用刑快正王法。至於湖孼凶徒莫戢。豈非失刑之大者乎。亦令窮覈嚴治。批以。所陳當量處。爾其勿辭。救護母病。○在信疏略曰。臣母虛勞之症。轉輾沈痼。區區私情。不忍暫離。乞遞臣職。嗚呼。諸賊之凶憯也。麟謙之巨奸。而鄭妻乃其窩窟也。亮翼之窮凶。而龜柱乃是根抵也。安置薄竄。猶貸一律。乃使梟獍之徒。得保首領。豈有如許國法乎。此所以有憾於天地之大矣。極矣國榮之罪惡。叵測心腸。誘引德相。必欲沮遏 宗社之大計。吁亦痛矣。伏願亟揮乾斷。以洩神人之憤。乃叔樂純。罪案已著。而乃使偃臥田廬。惟彼德相。趍附國榮。叵測凶謀。必欲擔當。其侄煥億。往來中間。參涉巨細。論以罪惡。萬戮猶輕。群下之請。一向靳允。臣竊慨然也。惟彼大燮。卽範逆之至親。宜施肆市之典。而安置之命。未免失刑之歸。濟州牧罪人大燮。金甲島罪人永綬。設鞫嚴覈。依律處斷。○郁修疏略曰。臣母病沈痼。實有頃刻難支之慮。豈可暫捨而供職也。特許鐫削。噫。德相之罪。可勝誅哉。亂逆之跡。至露於四字。而當施之律。迄今不斷。其侄煥億負犯。與德相一二者也。德相拿鞫正刑。煥億及湖營諸逆。亦拿鞫得情。竝施當律。竝批。以所陳已悉諭矣。
정조 5년 · 강
以吳載純爲副提學。尹長烈爲修撰。金履正爲校理。
정조 5년 · 목
因玉堂有闕。開政差出啓請。敎以。前望單子入之。
정조 5년 · 강
命副提學望筒勿施。
정조 5년 · 목
因副提學吳載純解由未出啓稟。敎以。望筒勿施。
정조 5년 · 강
命出身金昌幼改名。詳考覆奏。
정조 5년 · 목
吏曹。以出身金昌幼。以養外祖同名。依法典改名啓。敎以。改名之弊。曾已申飭矣。其名字果如其養外祖名字。而卿曹詳考帳籍後啓聞乎。粘尾覆奏。
정조 5년 · 강
勘放時囚李汝翼。
정조 5년 · 목
義禁府啓言。時囚罪人李汝翼。杖八十收贖。告身三等放送。敎以。如有功議。各減一等。
정조 5년 · 목
義禁府啓言。前慶尙監司李文源。問目內。泛稱遲晩。所當請刑。而曾經侍從。除刑推請上裁。敎以。畀以方面之任者。意謂質慤。優於奉公守法。當初擧似之時。亦不以爲難。不料按節之後。僨誤至此。而歇勘。何以戢他。然見欺幕屬。或與躬犯不法有間。朝筵大臣所奏。亦甚的當。到今別無更問於渠者。特從末勘。爲先削職放送。
정조 5년 · 강
命罪人柳世輝。捧供以聞。
정조 5년 · 목
因捕廳捉囚啓稟。有是命。
정조 5년 · 강
王大妃殿進御一錢五分重人蔘粟米飮。命自今日煎入。榻敎也。
정조 5년 · 강
御㴠仁亭。行專經武臣殿講。試官。李溵李性源鄭民始徐有防田文顯金載瓚徐龍輔。
정조 5년 · 목
試官以下行禮訖。命開講。鄭駿采等進講訖。予曰。　景慕宮展拜在前。而儀註中。百官則以朝服進參。自上則以冕服龍袍磨鍊者。事涉乖宜。何如是不審乎。承旨李世奭曰。似是流來之規矣。予曰。更問該曹以稟。性源曰。十一月初一日 景慕宮展謁時。隨駕軍兵幾哨磨鍊乎。予曰。禁衛營爲先後廂。禁軍則二番隨駕。餘皆置之也。
정조 5년 · 강
下求言綸音于大小臣庶。
정조 5년 · 목
敎曰。嗚呼。國之興亡。亶係言路之開閉。言路閉而國不亡幾希矣。予自臨御以來。雖不能立進善之旌。設誹謗之木。以䋱徠四方之言。而求助之意。每勤於播告。不匡之歎。屢發於臨朝。而嗟予臣工。聽我邈邈。徒事媕婀。莫聞忠讜。言路之閉。豈有如近日者哉。噫。民困於下。天怒於上。災異荐臻。殆無虛歲。今此轟殷之聲。又在閉藏之節。仁天示警。若是諄複者。罔非寡躬之否德。有以致之。而今日之弊。莫過於言路之不開。則安知召災之端。或不由是。將遇災而求言。將以納言而弭災也。予方惕然戒懼。思聞至論。以答天譴。而惟恐臣工之邈邈。猶復前也。噫。一人之聰明未周。庶務之得失多端。豈有不折衷群言。而能至於道者哉。諫官之設。亦非古也。執藝事而官箴畢聞。擇篘蕘而野言罔伏。事有可言。奚言而不可。言有可諫。何人而不宜哉。顧今批鱗之言。格心之論。不出於三司者。良由情志之未孚。予固自反之不暇。至若京外庶官有職事。凡厥弊政之當祛。便法之當行。以奏以章。曰可曰否。其亦何憚而不爲乎。貫珠之言。斲輪之諷。尙矣無論。而近稽我朝進言之道。不係貴賤。忠義之執晶杖者。亦嘗出位論事。至今傳爲美談。夫何古今之殊。一至此哉。嗟爾大小臣庶。體予反躬之意。聽予敷心之諭。凡有官守於內外者。事無巨細。有懷無隱。雖遐方韋布之士。閭巷市井之徒。凡有一知半解。小藝寸長。而不能自達于朝者。咸詣公車。畢陳所蘊。噫。言可用則用之。不可用則寘之而已。雖或有不當於理者。亦不爾罪。其尙各盡乃言。無負予至意。
정조 5년 · 목
以金文淳爲吏曹參判。李在協爲大司憲。申應顯爲大司諫。具修溫洪秉雲爲掌令。金孝眞爲持平。權★(示+嚴)爲獻納。鄭在信爲正言。趙觀鎭爲 弘陵參奉。初仕也。金載均爲平昌郡守。
정조 5년 · 강
備局。以嶺南災實分等狀覆啓。
정조 5년 · 목
備邊司啓言。慶尙監司趙時俊狀啓。有回啓之命矣。卽見狀辭。則新還尤甚邑四分一。之次邑五分一。倂令停退。還穀無論稍實之次尤甚。限三分一。特準折代捧。待明秋還作本色。陜川三面高靈兩面。依丁酉知禮戊戌奉化例。當年條身布停退。結錢蠲減。沿邑拯劣米太。依舊例停退。道內各山城屬邑當捧各穀。限折半捧留平倉事。竝令廟堂稟旨分付爲請。而至於新還。係是嗣歲之種糧。使之依分數。期於準捧。代穀則依所請許施。停布減結。依知禮奉化例施行。拯劣米太。竝與山倉還穀捧留事。請許施。允之。敎以。新還雖是嗣歲種糧之需。今年本道年事告歉。比年前殆有甚焉。若不別施蠲恤之政。唉彼顚連之類。遑汲之情。無以鎭安而慰撫。況且慰諭使差遣之後。此等難從之請。必須許施。可副仰哺之民望。本道新還中。尤甚邑四分一。之次邑五分一。竝依狀請。特爲停退。然於四分五分之際。督捧停退之間。務使實惠下究。無或虛實相蒙事。自本司另加措辭。嚴飭行會。
정조 5년 · 강
命罪人李君彬獄事。論理稟處。
정조 5년 · 목
刑曹啓言。端川殺獄罪人李君彬獄事。請上裁。敎以。意見論列。頗甚的確。非不欲付輕。而本獄事。事屬䵝䵢。議多參差。豈可輕易決折。卿其就議諸大臣。論理稟處。
정조 5년 · 강
刑曹參判閔鍾顯疏辭新資。賜例批。
정조 5년 · 강
黃海監司李敬養疏辭新除藩任。賜例批。
정조 5년 · 강
遞承旨沈念祖徐鼎修。以閔鍾顯李在學代之。尋遞在學。以李世奭代之。
정조 5년 · 목
敎曰。左副承旨同副承旨許遞。前望單子入之。政院。以在學在外。啓請下諭。敎以。許遞。前望單子入之。
정조 5년 · 강
命湖西狀本。送示大臣三司後微稟。
정조 5년 · 목
敎曰。湖西狀本。遣史官送示大臣。當出示三司。畢到後。該房微稟。
정조 5년 · 강
命初四日抄啓文臣親臨製述處所。誠正閣爲之。
정조 5년 · 강
許施關東新還代捧災結加劃之請。
정조 5년 · 목
備邊司啓言。江原監司金憙分等狀啓。有稟處之命矣。卽見狀辭。則伊川等七邑置之尤甚。蔚珍等十二邑置之之次。原州等七邑置之稍實。新還尤甚邑三分一。之次邑四分一。稍實邑尤甚面五分一。田米則尤甚邑折半。之次邑三分一。稍實邑四分一。特許代捧。舊還一竝停退。元劃災外。二百八十六結五十負五束。特爲加劃。各軍門屯稅。各衙門各宮房有土免稅。使之從實執災。京外流配罪人。勿爲定配於尤甚邑。推奴徵債。限明秋嚴防事。令廟堂稟旨分付爲請。分等依所請施行。田穀依此代捧。待明秋還作本色。災結加請許施。其餘三件事。請亦爲許施。允之。
정조 5년 · 강
命畿伯請災六百結。減三分一劃給。
정조 5년 · 목
備邊司啓言。京畿監司李亨逵請災狀啓。有稟處之命矣。卽見狀辭。則地部所下元災外。五百九十三結九十五負五束。特許加劃事。令廟堂稟處爲請。六百結加請。未免太過。減三分一。請劃給。允之。
정조 5년 · 강
命四所衛將及部將。拿處嚴査。
정조 5년 · 목
敎曰。莫重差備門報更。無端不報。四所衛將及部將。待明朝拿處。其不報委折。嚴査以聞。
정조 5년 · 강
刑曹。以罪人許聖得。通川郡定配押送啓。
정조 5년 · 강
召見前直提學鄭民始。直提學沈念祖于誠正閣。
정조 5년 · 목
予曰。抄啓文臣。當以策文應製。而製禮體。不必以張皇排鋪。依論體樣。以爲製進何如。念祖曰。似難以論體製呈矣。予謂民始曰。夜下諭音。卿其見之乎。民始曰。俄始見矣。予曰。古有山東父老扶杖聽詔。河北悍卒相顧流涕之事。今令內閣代撰諭音者。意有所在。而其於措辭之間。實有未盡之歎矣。民始曰。果如聖敎矣。予曰。日昨沁留所陳。或有可觀。而至於吳一運事。必欲依律而後已。實未知其然矣。民始曰。臣於按覈湖南時。有如此等獄事。而臣果傅之生路矣。予曰。金加八事。刑官擬律。置之生路。而予則以爲不然矣。今以加八之所犯。而或引大明律妻妾之分。且謂有 宣廟時花妻比妾之律。雖或有李泰基之事。至於加八。則難以旁照施律矣。民始曰。然矣。民始曰。臣於江原道蔘貢事。欲爲草記論罪而未果矣。予曰。蔘品果何如。民始曰。所捧只五兩餘。而亦不甚大段矣。予曰。俾置營門蔘商。欲祛宿弊。而又復如此。其爲奸弊。可謂不一而足矣。民始曰。論其一錢價本。則劃給爲二十兩。而今以劣品來納。事甚痛駭矣。予曰。此蔘若還退。則更收之際。民受其弊。此實可悶矣。民始曰。今此莫重御劑之用。難以此蔘例捧矣。江蔘與京貿。都不下三十斤。而計其一年。實有難繼之慮矣。予曰。只以此數。以爲繼用無妨矣。此蔘若退。則必有民怨。各以邑宰監封以送何如。民始曰。嶺南則果有此例矣。予曰。蔘價以何處劃給乎。民始曰。以本道大同除給矣。民始曰。考諸古例。則凡於燕价之行。應給人蔘。合爲三十斤。而大君王子及文宰各有差等矣。予曰。今番使行。當給幾何。民始曰。比大君折半其數矣。予曰。此非擧條所出之事。依前爲之好矣。予謂念祖曰。今番講義。只以四條發問也。
정조 5년 · 강
司諫李謙彬上疏陳勉。賜批。
정조 5년 · 목
疏略曰。數昨靑臺之報。尙切驚懼。天道玄遠。某事之召災。某政之致沴。臣未敢的知。而災不虛生。必有其由。殿下試於淸讌之暇。反身而自修。必有所自悟者矣。噫。聖德爲本。時政爲末。觀今之時政。奮勵之聖志雖勤。而庶事之恬嬉自如。懷保之睿念如傷。而群生之困悴自如。甚至義理晦塞。亂逆闖生。苟求其本。殿下蕫威之明。猶有未盡。而恬嬉者如彼矣。惻怛之恩。猶有未洽。而困瘁者如彼矣。伏願殿下。先從聖躬上未盡淨處。兢兢業業。對越於方寸之間。以此爲勵群工懷小民之本。噫。節近大雪。冬暖如春。不有雷異。已多癙憂。天必大其聲而提告之。欲警動我殿下者。吁亦至矣。惟殿下毋曰彼天之高高也。批以。陳戒之言。可不體察。爾其勿辭察職。
정조 5년 · 강
判義禁李衍祥避嫌乞遞。批令次堂擧行。
정조 5년 · 목
衍祥與時囚罪人金頤柱。有內外從應避之嫌也。
정조 5년 · 강
命前持平李集斗敍用。
정조 5년 · 목
敎曰。番次苟艱。前持平李集斗敍用。
정조 5년 · 강
分揀鄭駿采等禁推。
정조 5년 · 목
因專經武臣殿講不通人訓鍊正鄭駿采禁推傳旨。敎以。適値冬節。且從三令之意。今番竝分揀。而能誦間。事當入直。欲觀前頭勤慢。此亦姑此置之。以此令兵判。申飭不通諸武臣處。
정조 5년 · 강
命別兼春秋李集斗肅單。更令修整入啓。
정조 5년 · 목
因肅拜單子。敎以。奏御文字。事體何等莫重。官銜又與尋常字句間不察有異。何責其人。莫非政院之罪也。此等職銜。前所未聞。別兼李集斗肅單捧入承旨。爲先從重推考。更令修整入啓。
정조 5년 · 강
命罪人宋重鉉定配。李彥儒保放。
정조 5년 · 목
敎曰。冬寒若此。具格滯囚。以待用刑。不無瘐斃之慮。罪人宋重鉉。特爲定配。今日內定配所。待城門開押送後草記。時囚罪人李彥儒。罪犯甚重。欲待用刑時究覈。而滯囚不知爲幾朔。苟非死囚。豈無闊狹。特爲保放。
정조 5년 · 강
命出身金昌幼。令攸司勘處。
정조 5년 · 목
吏曹。以昌幼改名啓目。誣呈之罪。請令攸司勘處。從之。敎以。卿則推考。
정조 5년 · 강
命時囚金頤柱。勘放後草記。
정조 5년 · 목
義禁府啓言。楊州前牧使金頤柱傳旨內。泛稱遲晩。所當請刑。而曾經侍從。除刑推請議處。敎以。冬節滯囚。不可不念。考律勘放後草記。
정조 5년 · 강
判下秋曹李君彬殺獄案覆啓。
정조 5년 · 목
因刑曹端川府殺獄罪人李君彬事。就議大臣回啓。敎以。此獄事不難卞也。論以父子共謀之罪。造謀當在其父。勘以家人共犯之律。首犯當歸家長。而成獄幾年。遽易正犯。殊非愼獄體之道。起疑收議。良以此也。今則付輕之論。僉見純同。端川府殺獄罪人李君彬減死。令道臣參酌勘決後。狀聞事行會。
정조 5년 · 강
召見黃海監司李敬養于誠正閣。
정조 5년 · 목
辭陛也。○予曰。今以方面之任。委之於卿。卿其下去。必以善治之績。著聞于朝家也。敬養曰。臣當殫竭圖報矣。
정조 5년 · 강
大司憲李在協上疏辭職。仍陳五條。賜批。
정조 5년 · 목
疏略曰。臣草土餘喘。神精已耗。雖閑漫差任。難望筋力自效。況此風憲之長。責大望重。特許鐫免。臣不以見職自居。而略陳數條焉。其一曰勤講學。惟我殿下。聖姿天縱。睿學日新。終始典念。已臻光明之域。而罔或自聖。而聖而益聖。毋廢日講之規。克懋時務之工焉。其二曰明義理。殿下寬仁太勝。濡忍麟謙之惡焉而根抵則無恙。量★(金+奕)之凶焉而窩窟自在。遂使畿湖不逞之徒。從以護逆。人心陷溺。天理晦塞。將至於無國而後已。爲今之道。莫若廓揮乾斷。悉取巨魁。夫施殲厥之典。其三曰開言路。我殿下不厭咨詢。每遇災異。思聞讜直。而俗尙時套。居言地者。以不言爲得計。臣下不言固罪也。而使之言之。顧不在於殿下乎。臣敢以爲殿下誦之。其四曰養人才。殿下於作成人才之方。已有年矣。御極之初。欲文風丕振。有內閣創置之制。有制科變通之議。抄選文武之年少聰敏者。則此不過數十文官成就而止。儲養之路。固已不廣矣。至若武備之不競。殆甚文敎之未振。則簡拔弓馬之臣。以儲干城之用。掄選俊秀之才。導以禮讓風者。其爲當務之急也。其五曰節財用。財用之有關於爲國也大矣。所謂節者。卽節儉節約之謂也。今之人病在好侈大而惡儉約。錢財之乏絕汲汲焉云。此無他用之無節也。伏願殿下。益懋昭儉之道。批以。五條陳勉。無非時務之最緊者。思欲措諸施爲之際。卿其勿辭。
정조 5년 · 강
掌令具修溫上疏討逆。仍請節財用。賜批。
정조 5년 · 목
疏略曰。如臣謭劣。冒居言責。癏曠是事。亦非賤分所自安。乞遞臣職。噫。妖如鄭妻而假息海島。凶如龜柱而薄施安置。至如國榮之敢戲儲嗣。樂純之怙侄植黨。欲移權柄者。不過微罰。投進凶言之德相。趍承慫慂之煥億。次弟第層生。未施當律。後賊無所懲畏。湖獄滋蔓。畿甸扇釀。若使德相煥億。早伏王章。則渠輩何敢售其凶計於其間哉。嗚呼。天道以人事垂警。日前轟虩之變。警告若是丁寧。豈不可懼哉。伏願殿下。從三司之請。拿囚德相煥億。姑待用刑日亟討。則前日之災。安知不由斯而可消乎。嗚呼。國家之財用有限。而奢侈之糜費無節。則財匱民貧。國隨而亡。惟殿下益懋儉德。亟去奢糜。批以。言皆切實。政合省勉。爾其勿辭察職。
정조 5년 · 강
持平姜垣上疏討逆。仍陳勉。賜批。
정조 5년 · 목
疏略曰。今玆冬雷之作。臣不敢以爲某事之應。而試觀今日之事。亦豈無致災之端乎。紀綱不立而言路未開而然歟。討逆不嚴而救民無策之致歟。凡此數者。臣未知適從。而講求消災之方。則都在殿下一心上做得耳。噫。亂逆何代無之。而未有如丙丁以後諸賊之凶悖者也。而巨奸大慝。尙貸首領。則可謂國有法乎。隄防日壞。義理漸晦。如此而安得無召災之變乎。士者國之元氣。以殿下待士之誠。特召袊衿紳。講論經旨。對天理民之道。亦不越乎澄淸之工。伏願殿下。益加眞實無妄之思。俾作消弭之符。批以。言皆切實。政合省勉。爾其勿辭察職。
정조 5년 · 강
大司諫申應顯上疏陳勉。仍討逆。賜批。
정조 5년 · 목
疏略曰。臣人望旣輕。激揚言議。非但臣之所不能自期。抑朝廷所未嘗許者。何可晏然冒膺哉。乞賜遞免。惟我殿下。聖學已臻於緝熙。而愈勤講筵之討論。治化幾致於淸明。而閉藏之月。雷聲轟殷。此眞求說不得也。臣請以臆見一陳之。夫刑政者。有國之所重也。而鄭妻龜柱國榮德相等許多諸逆。未施當施之律。豈有如許擧措耶。向日黔川草芝之變極矣。又如畿湖護逆之輩。亦皆由於國無刑法之致。人事之失於下者旣如此。則仁愛之天。安得不降之災沴耶。伏願殿下。元惡大憝。竝施當施之典。以答上天警告。批以。言皆切實。政合省勉。爾其勿辭察職。
정조 5년 · 강
校理金履正上疏討逆。仍陳勉。賜批。
정조 5년 · 목
疏略曰。伏以滓穢賤臣。偏荷誤恩。臣雖粉身糜骨。不足以報其萬一也。雖然污衊難贖。是非極嚴。人臣事君。亦非一端。今若徒懷恩數。惟以奔走膺命爲報效之地。則是豈臣子所敢安乎。乞賜鐫改。嗚呼。殿下臨御以來。儉身蕫威。制治保邦之化。卓越百王。而奈何不寧之災。又作斯時也。蓋彝倫斁絶。義理晦塞。梗頑之賊。顯戮尙靳。仁愛之警。寔由是也。伏乞亟行天威。以正人心。批以。言皆切實。政合省勉。爾其勿辭察職。
정조 5년 · 강
勘放時囚金頤柱。
정조 5년 · 목
義禁府啓言。時囚罪人金頤柱杖六十收贖。告身一等放送。敎以。如有功議減等。
정조 5년 · 강
命出身金昌幼。勘放後草記。
정조 5년 · 목
因義禁府昌幼拿囚啓。敎以。考律勘放後草記。
정조 5년 · 강
配宋重鉉于鏡城府。
정조 5년 · 목
義禁府啓言。罪人宋重鉉鏡城府定配。請押送。允之。
정조 5년 · 강
御春塘臺。行宣傳官試講。試官。李性源鄭民始金載瓚。
정조 5년 · 목
自內詣春塘臺。試官以下行禮訖。予曰。頃日殿講時。未參中堂下武臣。先爲進講。年滿則勿爲應講也。仍命開講。具綜等進講。予曰。屢次勤飭之下。多不善講。此實由於不爲勤講而然。甚可駭矣。金魯成進講。予曰。此是新講之人。而講法全不成樣。待熟讀以爲應講也。元義鎭等進講訖。予曰。今番則日氣稍寒。未試陣法。後日殿講。當令竝試。着念鍊習事。軍士房承旨另加申飭也。
정조 5년 · 강
召見承旨徐鼎修于觀物軒。
정조 5년 · 목
予曰。昨夜咳嗽及膈滯之症添劇。且有頭疼。似是感冒矣。鼎修曰。下情不勝焦迫矣。
정조 5년 · 목
予曰。權★(示+嚴)疏中。各道還穀。轉移均平云者。果何如而能無後弊乎。民始曰。論以嶺南。則戊戌後穀簿極些。實無移轉之路矣。予曰。元景淳曾按湖南時。災結之劃給。爲九萬結。賑穀之請得。爲十萬石。而當年還穀。全未收捧。以致穀簿之減縮。今以八道停退之穀。觀諸備局摠錄。則殆至二百萬石矣。民始曰。然矣。予曰。八道田結。皆以下等定制者。是何故也。民始曰。壬辰後田總紊亂。無以厘正。故 孝廟時竝置下等之制矣。予曰。勅使一番經費。當爲幾何乎。民始曰。八萬兩矣。予曰。在前勅使連到之時。本曹何以支待乎。民始曰。昔有所儲銀子。故果爲策應矣。予曰。內司一年所入。穀至千石。錢至千緡。而明禮宮亦如此數。予於登極後。初不入用。逐年貯蓄者。意有所在。若過十年。則將至累萬金。如値歉歲。則以備賙賑。或當國役。則以濟經費。庶爲萬一之補矣。民始曰。聖敎好矣。
정조 5년 · 강
獻納權★(示+嚴)上疏討逆。仍請嶺南糴政釐弊。賜批。
정조 5년 · 목
疏略曰。臣跡本孤畸。言責之任。自知萬不稱當。迺者納言新命。又在求言之際。反覆思惟。承膺無路。乞賜遞改。顧今凶孼亂流。敢抗王章。紀綱隳壞。義理晦塞。百變千怪。靡所不有。一言蔽之。職由於法之不行耳。臣聞蚩孺之言。則俱曰鄭妻不死。龜柱尙在。國爲無法之國。此言儘可畏也。至若國榮之未伏邦憲。樂純之偃處郊坰。懲討之典不行。王家重三尺之義。安在哉。噫。德相煥億。綢繆醞釀。何等駴機。而不卽究治。故亂源未杜。有此畿湖審覈之擧。世道之乖盭。一至此哉。伏願前後三司之請。一竝允許。嗚呼。目下游雷之異。必有其故。民生困瘁。財用匱竭。非實政則難以拯濟。豈非殿下更加警惕。益懋修省之日耶。第臣於嶺南糶糴。略有見聞。山郡海邑。斂散有難易之別。故有餘不足。無均一之時。當此災歲。營邑區處。必有轉輸推移之道。而積儲多處。陳腐相仍。穀多不實。及今移粟之時。宜有通變之術。計其民邑之大小。務令斛數之均平。而移轉穀。必以改色例。減耗秋捧。則糴政庶可無偏。而惠澤足以下究。亦願分付道臣。從長區劃。俾有釐弊恤窮之益。批以。上款云云。思欲體察。下款云云。旣係民事。待後日賓對。詢于廟堂決之。爾其勿辭察職。
정조 5년 · 강
持平金孝眞上疏討逆。仍陳勉。賜批。